b'\n_START_ARTICLE_\nBarbican Estate\n_START_PARAGRAPH_\nBarbican Estate er et boligomr\xc3\xa5de i City of London bygget p\xc3\xa5 1960- og 70-tallet. Omr\xc3\xa5det best\xc3\xa5r av en rekke h\xc3\xb8ye og lave boligblokker, gangveier, \xc3\xa5pne plasser, gr\xc3\xb8ntarealer og vann. P\xc3\xa5 eller ved omr\xc3\xa5det finnes ogs\xc3\xa5 Barbican Centre, London School for Girls, Guildhall School of Music and Drama og Museum of London. Byggestilen er brutalisme, preget av en utstrakt bruk av r\xc3\xa5 betong. Omr\xc3\xa5det ble fredet i 2001.  Navnet Barbican stammer fra det latinske ordet \xe2\x80\x98Barbecana\xe2\x80\x99, som betyr et ytre forsvarsverk til en by eller et slott. Barbican Estate drives av City of London.\n_START_SECTION_\nBakgrunn\n_START_PARAGRAPH_\nOmr\xc3\xa5det hvor Barbican Estate st\xc3\xa5r ble totalt utbombet under andre verdenskrig. I lang tid l\xc3\xa5 omr\xc3\xa5det \xc3\xb8de og ubrukt. I 1954 ga City of London arkitektene Chamberlin, Powell & Bon i oppdrag \xc3\xa5 utforme en plan for Barbican-omr\xc3\xa5det, inkludert leiligheter for 5 000 beboere. Arkitektene presenterte sitt forslag i 1955, et forslag som inkluderte flere h\xc3\xb8yhus for kontorer og lavere boligblokker. I november 1955 vedtok City of London en utbygging av omr\xc3\xa5det som ogs\xc3\xa5 inkluderte boliger. Chamberlin, Powell & Bon fikk i oppdrag \xc3\xa5 utforme et nytt forslag for omr\xc3\xa5det. Denne gang m\xc3\xa5tte arkitektene ogs\xc3\xa5 utrde mulighetene for \xc3\xa5 inkludere City of London School, City of London School for Girls og Guildhall School of Music and Drama. Arkitektene lanserte sin plan i 1956, inkludert boligblokker p\xc3\xa5 30 etasjer for \xc3\xa5 kompensere for tapet av grunnareal til skolene. \xc3\x85ret etter ble arkitektene bedt om \xc3\xa5 revidere denne planen. City of London School skulle n\xc3\xa5 ikke inkluderes i planene. Arkitektenes reviderte plan inkluderte h\xc3\xb8yere boligblokker enn tidligere foresl\xc3\xa5tt. I juni 1958 ga London County Council tillatelse til videre fremdrift, etter en del modifikasjoner i planene. I 1959 presenterte arkitektene Chamberlin, Powell & Bon en detaljert plan for hele omr\xc3\xa5det som n\xc3\xa5 er Barbican Estate.  The Court of Common Council godkjente denne planen i november 1959. I etterkant ble utsiden p\xc3\xa5 bygningene endret fra polerte fliser av betong eller keramtikk til r\xc3\xa5 betong. Bruken av betong ble mer monumental enn hva planene tilsa. Ogs\xc3\xa5 andre endringer ble gjort, blant annet p\xc3\xa5 boligt\xc3\xa5rnene, f\xc3\xb8r det endelige utseende var klart. Byggearbeidene startet i 1963. Terrasseblokkene og h\xc3\xb8yhusene ble bygget i perioden 1964-75. Arbeidet med Barbican Centre startet senere, og dette sto ferdig i 1982.\n_START_SECTION_\nBygningene\n_START_PARAGRAPH_\nF\xc3\xb8lgende boligblokker finnes p\xc3\xa5 omr\xc3\xa5det, med til sammen over 2 000 leiligheter:_NEWLINE_Andrewes House sto ferdig i juli 1969, og inneholder 192 leiligheter. Bygningen er oppkalt etter Lancelot Andrewes (1555 - 1626), teolog og predikant. _NEWLINE_Ben Jonson House sto ferdig i mars 1973, og inneholder 204 leiligheter. Bygningen er oppkalt etter Ben Johnson ((1572-1637), skuespiller og forfatter._NEWLINE_Brandon Mews sto ferdig i november 1969, og inneholder 26 leiligheter. Bygningen er oppkalt etter Robert Brandon (d. 1369), jarl av Suffolk._NEWLINE_Breton House sto ferdig i november 1972, og inneholder 111 leiligheter. Bygingen er oppkalt etter Nicholas Breton (1545-1626), poet og satiriker._NEWLINE_Bryer Court sto ferdig i februar 1973, og inneholder 56 leiligheter. Bygningen er oppkalt etter W. Bryer & Sons (1800- og 1900-tallet), gullsmeder og urmakere._NEWLINE_Bunyan Court sto ferdig i desember 1972, og inneholder 69 leiligheter. Bygningen er oppkalt etter John Bunyan (1628-1688), predikant og forfatter._NEWLINE_Cromwell Tower sto ferdig i januar 1973, og inneholder 111 leiligheter. Cromwell Tower er den \xc3\xb8stligste av de tre h\xc3\xb8yblokkene, og har en h\xc3\xb8yde p\xc3\xa5 123 meter. Bygningen er oppkalt etter Oliver Cromwell (1599-1658), soldat, statsmann, Lord Protector of the Commonwealth._NEWLINE_Defoe House sto ferdig i desember 1973, og inneholder 178 leiligheter. Bygningen er oppkalt etter Daniel Defoe (1660-1731), journalist og forfatter._NEWLINE_Frobisher Crescent inneholder 69 leiligheter. Bygningen er oppkalt etter Martin Frobisher (1535-1594), seiler._NEWLINE_Gilbert House sto ferdig i august 1969, og inneholder 88 leiligheter. Bygningen er oppkalt etter Humphrey Gilbert (1539-1583) utforsker, soldat, seiler._NEWLINE_John Trundle Court sto ferdig i oktober 1972, og inneholder 133 leiligheter. Bygningen er oppkalt etter John Trundle (c. 1600), bokselger og forlegger._NEWLINE_Lambert Jones Mews sto ferdig i februar 1974, og inneholder 8 leiligheter. Bygningen er oppkalt etter Richard Lambert Jones (1783-1863), medlem av Court of Common Council for valgkretsen Cripplegate-without._NEWLINE_Lauderdale Tower sto ferdig i oktober 1974, og inneholder 117 leiligheter. Lauderdale Tower er den vestligste av de tre h\xc3\xb8yblokkene, og har en h\xc3\xb8yde p\xc3\xa5 123 meter. Bygningen er oppkalt etter John Maitland, f\xc3\xb8rste jarl av Lauderdale._NEWLINE_Mountjoy House sto ferdig i april 1971 og inneholder 64 leiligheter. Bygningen er oppkalt etter Christopher Mountjoy, som kom til London i 1572 og bodde med William Shakespeare._NEWLINE_Postern sto ferdig i mars 1971, og inneholder 10 leiligheter. Bygningen er oppkalt etter The Postern Gate, en port i omr\xc3\xa5det._NEWLINE_Seddon House sto ferdig i mai 1974, og inneholder 75 leiligheter. Bygningen er oppkalt etter George Seddon (d. 1801), m\xc3\xb8belsnekker._NEWLINE_Shakespeare Tower sto ferdig i februar 1976, og inneholder 116 leiligheter. Shakespeare Tower er den midterste av de tre h\xc3\xb8yblokkene, og har en h\xc3\xb8yde p\xc3\xa5 123 meter. Bygningen er oppkalt etter William Shakespeare (1564-1616), poet og forfatter._NEWLINE_Speed House sto ferdig i juli 1969, og inneholder 114 leiligheter. Bygningen er oppkalt etter John Speed (1552-1629), skredder, historiker og kartograf._NEWLINE_Thomas More House sto ferdig i september 1973 og inneholder 155 leiligheter. Bygningen er oppkalt etter Thomas More (1478-1535), statsmann, forfatter, advokat._NEWLINE_Wallside sto ferdig i mars 1971 og inneholder 16 leiligheter. Bygningen er oppkalt etter The Wall, en romersk mur i n\xc3\xa6rheten._NEWLINE_Willoughby House sto ferdig i april 1971 og inneholder 148 leiligheter. Bygningen er oppkalt etter Catharine Willoughby (1519-1580) hertuginne av Suffolk.'